<classify> WAZIRI Mkuu Mstaafu, Mizengo Pinda, amesema historia za nchi nyingi za Afrika, inaonesha baada ya uchaguzi zinaingia kwenye machafuko na kuwataka Watanzania kuchukua tahadhari ili kutoingia katika mkumbo huo na badala yake wadumishe amani, upendo na mshikamano miongoni mwao.Pinda amesema hayo jana kwenye kongamano la kitaifa la amani na usalama kuelekea uchaguzi wa serikali za mitaaa utakaofanyika Novemba 24, mwaka huu na uchaguzi mkuu 2020, lililofanyika jijini Dar es Salaam ambalo liliandaliwa na Kituo cha Sera za Kimataifa Afrika CIP.Amesema kutokana na hali hiyo, suala la amani halipaswi kuchezewa, bali linapaswa kuchukuliwa kwa uzito na kila moja ili Tanzania iendelee kuwa moja.Kuna maisha kabla ya uchaguzi, kuna maisha wakati wa uchaguzi na kuna maisha baada ya uchaguzi, kila mmoja awe tayari kupokea matokeo baada ya uchaguzi pamoja na kumkubali na kumpokea mgombea yeyote atakayeshinda, alisema.Akizungumzia ushindani wa vyama vya siasa tangu mfumo wa vyama vingi ulipoanza nchini mwaka 1992, unaenda vizuri na kwamba jambo muhimu linalopaswa kuzingatiwa nia Watanzania wote ni amani na mshikamano.Tanzania inajivunia kwa takribani miaka zaidi ya 50 kuwa kisiwa cha amani barani Afrika na duniani, hivyo Watanzania hawana budi kuilinda na kuimarisha amani, alisema.Pinda alisema bila amani hakuna jambo linaloweza kufanyika na kwamba kongamano hilo ni hatua nzuri ya Watanzania kukumbushana mambo muhimu ya kuzingatia katika kipindi hiki cha kuelekea uchaguzi wa serikali za mitaa na uchaguzi mkuu ili taifa liendelee kuwa na amani.Hatutakiwi kusita kamwe kuendelea kuwa macho na viashiria pamoja na vitendo vya uvunjifu wa amani vitakavyotokea katika taifa letu na jirani zetu. Nasema haya kwa nia moja kuwa, nyumba ya jirani yako ikiwaka moto lazima uchukue tahadhari ili usije ukaenea na kusambaa kwenye nyumba yako, amesema.Naibu Waziri Ofisi ya Rais, Tawala za Mikoa na Serikali za Mitaa Tamisemi, Mwita Waitara, alisema Novemba 24 mwaka huu, nchi itafanya uchaguzi wa serikali za mitaa na kwamba serikali imekamilisha maandalizi yote ili kuhakikisha unafanyika bila tatizo lolote.Aidha, alisema Oktoba mwakani nchi itafanya uchaguzi mkuu wa kuchagua Rais, wabunge na madiwani na kongamano kama hilo yanaisaidia serikali kupata mawazo mbalimbali ya kuboresha.Waitara alisema serikali itaendelea kutoa ushirikiano mkubwa ili kuhakikisha amani inalindwa na kudumishwa katika kipindi chote kabla, wakati na baada ya chaguzi hizo.  <topic>: KITAIFA 